**Informatīvais ziņojums**

**“Par Eiropas Savienības Ārlietu padomes Kopējās tirdzniecības politikas jautājumos sanāksmi 2020. gada 12. martā”**

2020. gada 12. martā notiks Eiropas Savienības (turpmāk – ES) Ārlietu padomes sanāksme Kopējās tirdzniecības politikas jautājumos. Tās darba kārtībā ir gatavošanās Pasaules Tirdzniecības organizācijas (turpmāk – PTO) 12. ministru konferencei 2020. gada jūnijā, ES un Ķīnas tirdzniecības attiecības, kā arī ES un ASV tirdzniecības attiecības. Sanāksmes darba pusdienās plānots pārrunāt aktuālo informāciju par citām aktuālajām divpusējām tirdzniecības sarunām.

**GATAVOŠANĀS PTO 12. MINISTRU KONFERENCEI**

Padome apspriedīs gatavošanos PTO 12. ministru konferencei (MC12) un vispārīgu ES nostāju tajā. MC12 notiks Nursultānā, Kazahstānā no 2020. gada 8. līdz 11. jūnijam. MC12 plānots izskatīt jautājumus par zivsaimniecības subsīdiju ierobežošanu, lauksaimniecību, Nolīguma par intelektuālā īpašuma tiesību komercaspektiem (TRIPS) un e-komercijas moratorijiem, kā arī pievērsties vairākpusējām sarunām e­‑komercijas, pakalpojumu iekšzemes regulējuma jautājumos, investīciju veicināšanai attīstībai, kā arī mikro, mazo un vidējo uzņēmumu iesaistes starptautiskajā tirdzniecībā jautājumiem. PTO modernizācijas jautājumi un ar to saistītā problemātika arī varētu būt MC12 darba kārtībā.

Sarunās par tādu zivsaimniecības subsīdiju ierobežošanu, lai atbilstoši Ilgtspējīgas attīstības 14.6. mērķim – līdz 2020. gadam panākt tādu subsīdiju aizliegumu, kas veicina pārmērīgu zvejas kapacitāti, pārzveju, kā arī nelegālu, nereģistrētu un neregulētu zveju, šobrīd vēl aizvien nav panākts līdzsvars starp ilgtspējības un attīstības apsvērumiem. Sarunas uz vienota teksta pamata varētu tik sāktas aprīlī.

Lauksaimniecības sarunās PTO dalībvalstu viedokļi un prioritātes aizvien ir pārāk atšķirīgas. Daļai dalībvalstu svarīgi ir risināt jautājumu par tirdzniecību kropļojošu iekšzemes atbalstu, bet atsevišķām PTO dalībvalstīm ir interese attīstīt sarunas tirgus piekļuves uzlabošanas virzienā. Savukārt tādos jautājumos kā eksporta atbalsts (subsīdijas u.tml.), eksporta aizliegumi un ierobežojumi, kokvilna, īpašs aizsardzības mehānisms attīstības valstīm, kā arī valsts pārtikas nodrošinājuma krājumi, PTO dalībvalstis neizrāda gatavību mainīt līdzšinējās pozīcijas, kas apgrūtina konkrētu rezultātu panākšanu MC12.

Savukārt vairākpusējās kopīgo paziņojumu iniciatīvās, kurās iesaistītas tikai ieinteresētās PTO dalībvalstis, vērojama pozitīva sarunu dinamika.

* Sarunas par e-komercijas tirdzniecības aspektiem notiek intensīvā režīmā un kopš pagājušā gada septembra darbs notiek uz vairāku tekstu bāzes, kuros apkopoti līdz šim iesniegtie priekšlikumi. Sarunas ir organizētas sešu digitālās tirdzniecības un e-komercijas tēmu griezumā: iespēju radīšana, atvērtība, uzticamība, horizontālie jautājumi (t.sk. attīstība, atklātība un sadarbība), telekomunikācijas, tirgus pieeja. MC12 iesaistīto valstu ministri varētu sniegt vadlīnijas tālākajam darbam. Iniciatīvas par iekšzemes regulējumu pakalpojumos ietvaros turpinās darbs pie iekšējā regulējuma disciplīnu izstrādes uz atsauces dokumenta bāzes. Vienlaikus PTO dalībvalstis turpina iesniegt indikatīvos saistību grafikus. Saglabājas uzstādījums sarunas pabeigt līdz MC12.
* Aktīvi uz priekšu rit arī strukturētās diskusijas investīciju veicināšanai attīstībai. Nozīmīgu politisko impulsu iniciatīvai deva pagājušā gada novembrī Šanhajā, Ķīnā parakstītais ministru paziņojums, apliecinot gatavību paātrināt un turpināt darbu, lai sasniegtu konkrētus rezultātus līdz MC12. Sagaidāms, ka laikā līdz MC12 strukturēto diskusiju darbs vēl vairāk intensificēsies, ievirzoties sarunu fāzē uz pilnveidota teksta bāzes.
* Mikro, mazo un vidējo uzņēmumu (MSMEs) iniciatīvas darbs koncentrēts uz jautājumiem, kas varētu sekmēt MSMEs dalību starptautiskajā tirdzniecībā. MC12 varētu vienoties par vispārēju ministru paziņojumu un, iespējams, arī pieņemt nesaistošas rekomendācijas.

MC12 būtu jāpieņem lēmumi par divu moratoriju pagarināšanu. E-komercijas moratorijs ir dalībvalstu apņemšanās nepiemērot muitas nodokļus elektroniskā nosūtīšanā, bet TRIPS moratorijs neizmantot dalībvalstu prasību tiesības gadījumos, kad nav TRIPS nosacījumu pārkāpums. Dalībvalstu nostājās saglabājas līdzšinējā viedokļu polarizācija. Attiecībā uz e‑komercijas moratoriju oponenti vēlas padziļinātu diskusiju par tā ietekmi, kas varētu notikt līdz MC12. ES un citu valstu mērķis ir panākt vai nu pastāvīgu moratoriju vai arī vismaz to pagarināt . Arī par TRIPS moratoriju būtu nepieciešamas turpināt pētīt prasību tvērumu un modalitātes. Līdz šim moratoriji tika pagarināti līdz nākamai ministru konferencei, kas notiek reizi divos gados.

PTO pievienošanās procesā šobrīd ir 22 valstis. Vistuvāk pievienošanās procesa noslēgumam ir Baltkrievija, Bosnija un Hercegovina, Komoras un Serbija, tomēr nav sagaidāms, ka līdz MC12 varētu izdoties pabeigt kādu no šiem pievienošanās procesiem.

Vairākas PTO dalībvalstis uzsākušas darbu pie MC12 ministru paziņojuma par tirdzniecību un vidi – iecere ir izvērtēt, kā tirdzniecības politika varētu sniegt ieguldījumu globālo klimata, bioloģiskās daudzveidības, vides un ilgtspējīgas attīstības mērķu sasniegšanā un identificēt iespējamās PTO darba jomas. Darbs pie ministru paziņojuma ir sākotnējā stadijā, un nav iespējams prognozēt, cik plašu atbalstu tas varētu gūt.

Subsīdiju ierobežošana rūpniecībā – š.g. 14. janvārī ES, Japāna un ASV ierosināja stiprināt PTO noteikumus Nolīgumā par subsīdijām un kompensācijas pasākumiem iekļaujot jaunus aizliegtu subsīdiju veidus. Eiropas Komisijai ir mērķis 2020. gada otrajā pusē uzsākt plašu iniciatīvu ar mērķi līdz 2022. gadam panākt visaptverošu vienošanos. MC12 ieinteresētās valstis varētu vienoties par šādas iniciatīvas uzsākšanu.

PTO reformas jautājumi – diskusijas par PTO modernizēšanu un reformu procesa iespējamiem virzieniem ir sarežģītas un prasīs ilgāku laiku. Ir sagatavoti vairāki priekšlikumi – PTO strīdu noregulēšanas sistēmas uzlabošanai (ES un vairākas citas dalībvalstis), caurskatāmības nodrošināšanai un paziņošanas (notifikāciju) saistību labākai ievērošanai (ES kopīgi ar ASV un Japānu), kā arī specifisku tirdzniecības apgrūtinājumu risināšana (ES ar vairākiem atbalstītājiem). Ir arī vairāki atšķirīgi priekšlikumi attīstības jautājumos no ASV, Norvēģijas un attīstības valstīm. Katrā no tēmām ir arī sensitīvi jautājumi, piemēram, finanšu sankcijas par notifikācijas saistību nepildīšanu, attīstības valstu gradācija īpašas un diferencētas attieksmes piemērošanā u.c.). PTO dalībvalstu viedokļi arī atšķiras gan par prioritāri risināmajiem jautājumiem, gan par reformas darba virzieniem kopumā. Šobrīd nav vienotas PTO dalībvalstu izpratnes vai un kā PTO reformas jautājumi būtu skatāmi MC12.

PTO strīdu noregulēšanas sistēmā –2019.g. decembrī nepietiekama locekļu skaita dēļ pārstāja funkcionēt PTO Apelācijas institūcija. Šobrīd nav indikāciju, ka PTO dalībvalstis būtu gatavas jau MC12 meklēt risinājumus šai problēmai. Tāpēc 24. janvārī ES kopā ar 16 PTO dalībvalstīm vienojās veidot daudzpušu apelācijas pagaidu mehānismu, kas iesaistītajām PTO dalībvalstīm ļaus saglabāt funkcionējošu, divpakāpju sistēmu savstarpējo strīdu izšķiršanai PTO. Mehānisms ir ārkārtas pasākums un tiks piemērots tikai iesaistītajām PTO dalībvalstīm un tikai līdz brīdim, kad pilnvērtīgi atsāks darboties PTO Apelācijas institūcija. Šobrīd notiek konsultācijas ar pārējām PTO dalībvalstīm par šāda mehānisma darbības juridiskajiem aspektiem. Vienošanos par pagaidu mehānismu varētu panākt tuvāko mēnešu laikā, vēl pirms MC12.

Latvija uzskata, ka par prioritāti MC12 rezultātiem jābūt vienošanās zivsaimniecības subsīdiju jautājumos gan, lai nodrošinātu ANO Ilgtspējīgas attīstības mērķa 14.6 izpildi, gan apliecinātu PTO dalībvalstu spēju panākt daudzpusējus sarunu rezultātus. Lauksaimniecības sarunās būtu jāfokusējas uz pakāpeniskiem rezultātiem atsevišķās sarunu jomās, piemēram, mazināt tirdzniecību kropļojošu atbalstu. Progress vairākpusējo iniciatīvu sarunās – e-komercijā, iekšzemes regulējumā pakalpojumos, investīciju veicināšanā attīstībai un MSMEs –varētu dot pozitīvu papildinājumu MC12 rezultātiem. Latvija īpaši atzinīgi vērtē sarunu attīstību e-komercijā. Būtu svarīgi augtākajā politiskajā līmenī gūt atbalstu līdz šim paveiktajam, lai turpinātu darbu pēc MC12. Latvija uzskata, ka prioritāri jāfokusējas uz protekcionisma novēršanu digitālajā tirdzniecībā, pārrobežu datu plūsmu veicināšanu un nepamatotu datu lokalizācijas prasību novēršanu. Tāpat Latvija uzskata, ka būtu vēlams strukturēt PTO modernizācijas darbu MC12 varētu atkārtoti apstiprināt vispārīgu politisko atbalstu uzsāktajam procesam, kā arī pievērsties tiem jautājumiem, kur iespējamas konstruktīvas sarunas un rezultāts, piemēram, pārskatāmības uzlabošana, specifiski tirdzniecības apgrūtinājumi. Latvija norāda, ka ES virzītais daudzpušu pagaidu risinājums apelācijai šobrīd ir praktiski vienīgā alternatīva strīdus noregulēšanas kārtībai, un šajā sakarā vajadzētu nodrošināt šīs pieejas vispārēju akceptēšanu, vienlaikus uzsverot, ka ilgtermiņa uzdevums ir atgriezties pie neatkarīgas divu līmeņu strīdus noregulēšanas mehānisma.

Latvijas prioritātes PTO jautājumos formulētas 2018. gada 26. jūnija nacionālajā pozīcijā “Par 2018. gada 28.–29. jūnija Eiropadomē un 29. jūnija Eiropadomes 27 Eiropas Savienības dalībvalstu (50. panta) formāta sanāksmē izskatāmajiem jautājumiem”; 2017. gada 12. decembra nacionālajā pozīcijā “Par Pasaules Tirdzniecības organizācijas 11. Ministru konferenci un turpmākajām daudzpusējām tirdzniecības sarunām”; 2017. gada 3. maija nacionālajā pozīcijā “Par gatavošanos Pasaules Tirdzniecības organizācijas 11. Ministru konferencei”.

**ES UN ASV TIRDZNIECĪBAS ATTIECĪBAS**

Formāli ES-ASV divpusējā darba kārtība tirdzniecības jautājumos vēl aizvien tiek balstīta uz iepriekšējā EK priekšsēdētāja Ž. K. Junkera un ASV prezidenta D.Trampa 2018. gada 25. jūlija vienošanos par tirdzniecības attiecību uzlabošanu un vairāku citu ekonomiska rakstura jautājumu kopīgu risināšanu. Tomēr tirdzniecības attiecības starp ES un ASV saglabājas saspringtas. No ES puses sagatavošanās darbi, lai uzsāktu šīs tirdzniecības sarunas, ir pabeigti. 2019. gada 15. aprīlī ES Padome apstiprināja sarunu norādes (mandātu) tirdzniecības sarunām ar ASV par tarifu atcelšanu rūpniecības precēm un par atbilstības novērtēšanas jautājumiem. Formāli sarunas par tarifu atcelšanu rūpniecības precēm vēl nav uzsāktas, jo pastāv atšķirīga nostāja par atsevišķiem sarunu elementiem, t.sk. par lauksaimniecības iekļaušanu sarunu tvērumu. Savukārt atbilstības novērtēšanas nolīguma sarunu ietvaros ES un ASV ir apmainījušās ar nolīgumu projektiem, tomēr ir skaidrs, ka pušu pieeja šim jautājumam ir atšķirīga un nepieciešamas turpināt padziļinātas sarunas.

Neskatoties uz to, dialogs par tirdzniecības jautājumiem kopumā ir kļuvis intensīvāks un regulāri notiek ES un ASV augstāko amatpersonu tikšanās. Š.g. 21. janvārī Davosā Pasaules Ekonomikas foruma laikā tikās ASV prezidents D.Tramps un EK priekšsēdētāja U.fon der Leiena un izteica cerību panākt tirdzniecības vienošanos tuvākajā laikā, kas varētu ietvert tādus elementus kā tirdzniecība, tehnoloģijas un enerģētika. Pie tirdzniecības sarunu sagatavošanas un iespējamo risinājumu izpētes strādā arī Tirdzniecības komisārs F.Hogans un ASV Tirdzniecības pārstāvis R. Laithaizers. Nesenākā tikšanās notika š.g. 6. februārī Vašingtonā un tās laikā tika secināts, ka viena no ASV sarunu prioritātēm saglabājas lauksaimniecības sektors. Šobrīd vēl grūti prognozēt sarunu tālāko attīstību. EK ir norādījusi, ka tirdzniecību ar lauksaimniecības produktiem sarunās varētu apskatīt tikai tik tālu, cik tas attiecas uz regulatoro sadarbību, nemazinot ES pārtikas drošuma un nekaitīguma standartus, vienlaikus nepārkāpjot ES sarunu mandāta ietvaru. Bez divpusējās tirdzniecības jautājumiem tika skarti arī kopēji globāla rakstura izaicinājumi, kas saistīti ar PTO reformu un Ķīnas izraisītajiem traucējumiem globālajā tirdzniecībā.

Negatīvu fonu tirdzniecības attiecībām rada arī ASV izvēle savstarpējas nesaskaņas par PTO noteikumiem neatbilstošu atbalstu aviācijas nozarē risināt nevis ES ierosinātajā sarunu ceļā, bet gan atbilstoši PTO noteikumiem, izmantojot tiesības piemērot paaugstinātus importa tarifus. No 2019. gada 18. oktobra ASV paaugstināja importa tarifus ES izcelsmes precēm 7,5 miljardu ASV dolāru vērtībā, saistībā ar uzvaru strīdā par ES dalībvalstu savulaik sniegtajām subsīdijām *Airbus.* Turklāt, atbilstoši ASV likumdošanai, ASV Tirdzniecības pārstāvis š.g. 14. februārī izdarīja izmaiņas šo *Airbus* muitas tarifu grozā, paaugstinot importa tarifu lidmašīnām no 10% uz 15% un no preču groza izņemot ES izcelsmes plūmju sulu un iekļaujot virtuves nažus no Vācijas un Francijas. Šos grozītos pasākumus ASV faktiski varētu sākt piemērot ar 18.martu.

Līdzīgs PTO arbitra lēmums par apmēru, kādā ES drīkstēs piemērot pretpasākumus par ASV sniegto PTO noteikumiem neatbilstošu atbalstu *Boeing,* gaidāms 2020. gada otrajā ceturksnī. Vienlaikus Vašingtonas štats ir uzsācis procesu, lai atceltu nodokļu atlaides *Boeing*, ko PTO uzskata par konkurenci kropļojošām.

Latvija atbalsta formālu tirdzniecības sarunu uzsākšanu ar ASV gan attiecībā uz rūpniecības preču importa tarifu atcelšanu, gan sadarbību atbilstības novērtēšanas jautājumos. Aicinām ES un ASV turpināt darbu pie tirdzniecības attiecību uzlabošanas un pragmatiski strādāt pie sarežģījumu risinājumiem, jo ilgtermiņā abām pusēm ir svarīgi saglabāt ciešas transatlantiskās saites un labas tirdzniecības attiecības. Latvija rosina intensificēt augsta līmeņa dialogu ar mērķi risināt aktuālos tirdzniecības traucēkļus un izvairīties no tirdzniecības domstarpību tālākas saasināšanās. Latvijas ieskatā svarīgi ir saglabāt ES dalībvalstu solidaritāti sarunās ar ASV – jo īpaši attiecībā uz sarunu tvērumu. Nepieciešams arī nodrošināt dalībvalstu pietiekamu iesaisti sarunu procesā, tādejādi panākot līdzsvarotu un visām iesaistītajām pusēm pieņemamu rezultātu.

Ārlietu ministrijas sagatavotās nacionālās pozīcijas “Par ieteikumu Padomes lēmumam, ar ko pilnvaro sākt sarunas ar Amerikas Savienotajām Valstīm par atbilstības novērtēšanas nolīgumu” un “Par ieteikumu Padomes lēmumam, ar ko pilnvaro sākt sarunas par nolīgumu ar Amerikas Savienotajām Valstīm par tarifu atcelšanu rūpniecības precēm” apstiprinātas 2019. gada 8. februārī.

**ES UN ĶĪNAS TIRDZNIECĪBAS ATTIECĪBAS**

Ķīna turpina būt gan globālā, gan arī ES uzmanības fokusā. Š.g. 30.-31. martā plānots 22. ikgadējais ES un Ķīnas samits un pēc ienākošās Vācijas prezidentūras iniciatīvas 14. septembrī plānota ES un Ķīnas līderu sanāksme Leipcigā, kurā aicināti piedalīties visu ES dalībvalstu un valdību vadītāji. Abas šīs sanāksmes noteiks attiecību toni un trajektoriju jaunajā institucionālajā ciklā.

ES un Ķīnas tirdzniecības attiecībās pēdējā laikā ir notikušas vairākas pozitīvas tendences – 2019. gada novembrī tika panākta vienošanās par ģeogrāfisko izcelsmju norāžu aizsardzību un nolīgums varētu tikt parakstīts 22. ES-Ķīnas samita laikā. Tāpat Ķīna iesniegusi jaunu piedāvājumu sarunās par pievienošanos PTO Valsts iepirkuma nolīgumam, tomēr tas vēl ir jāuzlabo, īpaši par padotībā esošo valsts iestāžu un valsts īpašumā esošo uzņēmumu tvērumu, kā arī atbrīvojumiem, kas ierobežo Ķīnas tirgus atvēršanos. Arī sarunas par Ieguldījumu aizsardzības nolīgumu uzņēmušas tempu, bet ir pāragri runāt par sarunu drīzu noslēgšanos.

Tajā pašā laikā, tādi ES būtiski jautājumi, kā uzlabota tirgus pieeja, Ķīnas iesaistīšanās PTO reformā (t.sk. par rūpniecības subsīdiju mazināšanos un pārprodukciju) un divpusējais ekonomiskais dialogs joprojām ir neatrisināti un virzās lēnu. Šī iemesla dēļ ES turpina strādāt pie rīkiem, lai stiprinātu tās ietekmes spējas un atjaunotu ekonomisko attiecību līdzsvaru. Šajā kontekstā ES ir ieviesusi ārvalstu ieguldījumu izvērtēšanas mehānismu, norit darbs pie starptautiskā publiskā iepirkuma instrumenta (*International Procurement Instrument - IPI*) regulas izstrādes.

Šobrīd noris darbs pie ES-Ķīnas stratēģiskās sadarbības programmas laika posmam līdz 2025. gadam (*EU-China 2025 Strategic Agenda for co-operation*), kas izveidos visaptverošu regulējumu, reglamentējot visas ES un Ķīnas sadarbības jomas, t.sk. ekonomiskos un tirdzniecības jautājumus. Sagaidāms, ka jauno sadarbības programmu apskatīs 22. ES-Ķīnas samitā un tā ietvers ES būtisko principus abu pušu ekonomiskajās attiecībās – atvērtība, nediskriminācija, godīga konkurence, caurspīdīgums un abpusējs labums.

Pēc gandrīz divu gadu tirdzniecības saspīlējumiem un savstarpēju tarifu apmaiņas, ASV un Ķīna š.g. 15. janvārī parakstīja 1. fāzes tirdzniecības nolīgumu (stājās spēkā 14. februārī). Tas paredz Ķīnas apņemšanos cīnīties ar ASV preču viltošanu, tehnoloģiju piespiedu pārneses izbeigšanu, paplašināt tirgus pieeju ASV finanšu pakalpojumu uzņēmumiem. Vislielākās bažas māc Ķīnas apņemšanās iepirkt ASV lauksaimniecības preces, rūpniecības preces, enerģiju un pakalpojumus 200 miljardu ASV dolāru vērtībā nākamo divu gadu laikā. To var uzskatīt par “pārvaldītu tirdzniecību”, kas neatbilst brīvas tirdzniecības un tirgus ekonomikas principiem.

Latvijas interesēs ir saglabāt labu politisko un ekonomisko dialogu ar Ķīnu, lai spētu aizstāvēt gan Latvijas, gan ES ekonomiskās intereses. Tādēļ ir būtiski, lai ES turpinātu aktīvu dialogu ar Ķīnu ekonomisko attiecību līdzsvarošanai. Nepieciešams panākt spēcīgākās politiskās apņemšanās no Ķīnas, īpaši tādos svarīgos jautājumos, kā Ķīnas preču un pakalpojumu tirgu pieeja, vienlīdzīgas konkurences apstākļi un diskriminējošu pasākumu un prasību atcelšana.

**AKTUĀLĀS ES DIVPUSĒJĀS TIRDZNIECĪBAS SARUNAS**

ES Padomes darba pusdienu formātā ministri tiks informēti par aktuālajām tirdzniecības sarunām.

Pēdējos gados ir noslēgti vairāki brīvās tirdzniecības nolīgumu, tostarp ar Singapūru, Japānu un Kanādu, kas ne tikai sniedz ekonomiskās priekšrocības iesaistītajām pusēm, bet arī palīdz saskaņot mērķus ar darbībām. ES jau šobrīd ir pasaules mēroga standartu noteicēja vairākās jomās, jo īpaši tādās kā klimata politika, darba ņēmēju tiesības, dzimumu līdztiesība. Noslēdzot tirdzniecības nolīgumus ar ES svarīgiem tirdzniecības partneriem, tiek veicināta savstarpējo ekonomisko saišu stiprināšana un pavērtas jaunas iespējas uzņēmējiem un patērētājiem. ES pastāvīgi turpina šo darbu un arī šobrīd dažādās attīstības stadijās ir atvērtas sarunas ar virkni valstīm.

2018. gadā 18. jūnijā tika uzsāktas sarunas pie ES-Austrālijas brīvā tirdzniecības nolīguma[[1]](#footnote-1). Sestā sarunu kārta, kurā cita starpā skatīts sākotnējais pakalpojumu un ieguldījumu saistību grafiks un tirgus uzraudzības jautājumi, notika 2020. gada 10.-14. februārī, Kanberā, Austrālijā. Sarunās vērojams lai arī ne pārāk straujš, tomēr stabils progress.

Sarunas par ES-Jaunzēlandes brīvās tirdzniecības nolīgumu[[2]](#footnote-2) tika uzsāktas 2018. gada 21. jūnijā. Līdz šim ir notikušas sešas sarunu kārtas, no kurām pēdējā – 2019. gada 10.-13. decembrī, Velingtonā, Jaunzēlandē. Diskusijās galvenā uzmanība tika veltīta ģeogrāfiskās izcelsmes norādēm, pakalpojumu tirdzniecībai, ieguldījumu liberalizācijai un kapitāla apritei, enerģijai un izejmateriāliem, maziem un vidējiem uzņēmumiem, strīdu izšķiršanai.

ES-Čīles Asociācijas nolīguma[[3]](#footnote-3) tirdzniecības sadaļas modernizācijas sarunas tika uzsāktas 2017. gada 16. novembrī. Pēdējā, sestā, sarunu kārta norisinājās 2019. gada 25.-29. novembrī Santjago, Čīlē. Ievērojams progress tika panākts daudzās sadaļās, piemēram, tādās kā izcelsmes noteikumi, pakalpojumi, digitālā tirdzniecība, tehniskie šķēršļi tirdzniecībai, pretkorupcija, publiskais iepirkums, tirdzniecības aizsardzība, konkurence, tirdzniecība un ilgtspējīga attīstība, investīcijas un intelektuālais īpašums.

Darbs pie ES-Indonēzijas brīvās tirdzniecības nolīguma[[4]](#footnote-4) tika uzsākts 2016. gada 18. jūlijā un devītā sarunu kārta notika 2019. gada 2.-6.decembrī Briselē, Beļģijā. Progress tika panākts gandrīz visās sadaļās, kā arī puses apmainījās ar otro piedāvājumu tarifu liberalizācijai, kas balstīts uz sākotnējā piedāvājuma piektajā sarunu kārtā.

2016. gada 25. maijā tika uzsāktas sarunas par ES un Meksikas Globālā nolīguma[[5]](#footnote-5) modernizāciju. 2018. gada 21. aprīlī puses panāca politisko vienošanos par sarunu noslēgšanu pēc būtības. Šobrīd vienīgais nepabeigtais nolīguma elements ir sadaļa par publisko iepirkumu apakšcentrālā līmenī. Pārējais nolīgums jau ir juridiski caurskatīts, kam sekos tā tulkošana ES oficiālajās valodās. Eiropas Komisija paudusi cerību sagatavot Padomes lēmumu projektus par nolīguma parakstīšanu un noslēgšanu vēl šī gada ietvaros.

Sarunas par ES un *Mercosur* valstu[[6]](#footnote-6) Asociācijas nolīgumu[[7]](#footnote-7), kurā tiktu ietverts politiskā dialoga, sadarbības un tirdzniecības pīlārs, tika uzsāktas 2000. gada jūnijā. 2019. gada 28. jūnijā Briselē pēc 20 gadus ilgušām sarunām tika panākta politiskā vienošanās par Asociācijas nolīguma tirdzniecības sadaļu. Tirdzniecības nolīgums ar *Mercosur* ir vērienīgākais nolīgums, par kādu ES jebkad noslēgusi sarunas. Komisija provizoriski aplēsusi, ka panāktās vienošanās rezultātā ES eksportētāji ik gadu ietaupīs 4 miljardus eiro uz importa tarifiem vien, kas ir četras reizes vairāk nekā ES noslēgtajā nolīgumā ar Japānu. *Mercosur* nolīgums šobrīd tiek juridiski caurskatīts, un pēc tam tas tiks iztulkots 24 ES oficiālajās valodās. Paredzams, ka nolīgums tiks iesniegts dalībvalstīm ratifikācijai 2020. gada rudenī. Vienlaikus, ņemot vērā dalībvalstu bažas par ES tirgus piekļuves nosacījumiem lauksaimniecības precēm, ietekmi uz vidi u.c. jautājumiem, nolīguma noslēgšana varētu nebūt tik ātra un vienkārša.

Latvijas ieskatā Latvijas un ES ekonomiskajai izaugsmei ir svarīga pastāvīga tirdzniecības iespēju uzlabošana, reģionālo un divpusējo tirdzniecības attiecību veicināšana ar esošiem un jauniem partneriem, modernizējot vai slēdzot jaunus brīvās tirdzniecības nolīgumus. Ar ES tirdzniecības nolīgumiem tiek ne tikai mazināti tirgus piekļuves šķēršļi un radītas jaunas biznesa iespējas, bet stimulēta sociālo, nodarbinātības un vides politikas jomu sakārtošana partnervalstīs.

Latvija atbalsta Komisijas darbu šobrīd notiekošajās tirdzniecības sarunās ar Austrāliju, Jaunzēlandi, Čīli un Indonēziju, kā arī atzinīgi vērtē nesen panākto vienošanos ar *Mercosur* valstīm. Sarunās par divpusējiem tirdzniecības nolīgumiem kopumā ir jāvienojas par tirgus pieejas uzlabošanu precēm, pakalpojumiem, un valsts iepirkumiem, jāsamazina netarifu barjeras un jāveicina ārvalstu investīcijām draudzīgi apstākļi. Vienlaikus tirdzniecības sarunu rezultātam ir jāatbilst ES un Latvijas ekonomiskajām interesēm, t.sk., nepieciešamībai pēc zināma ES tirgus aizsardzības līmeņa sensitīvajiem produktiem.

**Latvijas delegācija ES Ārlietu padomes Kopējās tirdzniecības politikas jautājumos sanāksmē 2020. gada 12. martā:**

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |  |
| --- | --- | --- |
| Delegācijas vadītāja: | Z. Kalniņa-Lukaševica | Ārlietu ministrijas parlamentārā sekretāre. |
| Delegācijas sastāvā: | J. Štālmeistars | Ārlietu ministrijas Ekonomisko attiecību, tirdzniecības un attīstības sadarbības direkcijas vadītājs;  |
|  | M. Kreitus | Vēstnieks – pastāvīgais pārstāvis Pasaules Tirdzniecības organizācijā; |
|  | G. Zadraks | Ārlietu ministrijas Ārējās tirdzniecības un ārējo ekonomisko sakaru veicināšanas departamenta direktora vietnieks - nodaļas vadītājs; |
|  | O. Cepurīte | Ārlietu ministrijas Ministra biroja pirmā sekretāre;  |
|  | K. Stabiņš | Latvijas Republikas Pastāvīgās pārstāvniecības ES trešais sekretārs. |

Iesniedzējs: ārlietu ministra vietā – finanšu ministrs J. Reirs Vīza: valsts sekretārs A. Pelšs  |  |

Gints Zadraks, 67016240

gints.zadraks@mfa.gov.lv

1. Nacionālā pozīcija “Eiropas Komisijas ieteikums Padomes lēmumam, ar ko pilnvaro sākt sarunas par brīvās tirdzniecības nolīgumu ar Austrāliju” tika apstiprināta 2018.gada 20.februārī. [↑](#footnote-ref-1)
2. Nacionālā pozīcija “Eiropas Komisijas ieteikums Padomes lēmumam, ar ko pilnvaro sākt sarunas par brīvās tirdzniecības nolīgumu ar Jaunzēlandi” tika apstiprināta 2018.gada 21.februārī. [↑](#footnote-ref-2)
3. Nacionālā pozīcija par modernizētu asociācijas nolīgumu ar Čīles Republiku tika apstiprināta 2017. gada 19. oktobrī. [↑](#footnote-ref-3)
4. Nacionālā pozīcija par brīvās tirdzniecības līguma noslēgšanu ar Dienvidaustrumu Āzijas valstu asociācijas (ASEAN) valstīm tika apstiprināta 2007. gada 12. aprīlī [↑](#footnote-ref-4)
5. Nacionālā pozīcija “par ES – Meksikas Ekonomiskās partnerības, politiskās koordinācijas un sadarbības nolīgumu tirdzniecības un ieguldījumu partnerību” tika apstiprināta 2016. gada 26. februārī. [↑](#footnote-ref-5)
6. Argentīna, Brazīlija, Paragvaja un Urugvaja; Venecuēla sarunās piedalās tikai kā novērotājs. [↑](#footnote-ref-6)
7. Nacionālā pozīcija par ES un *Mercosur* valstu sarunām par Asociācijas nolīguma noslēgšanu tika apstiprināta 2017. gada 20. decembrī. [↑](#footnote-ref-7)